บลจ.บัวหลวง ออกตราสารหนี้ตปท.6 เดือน ชูผลตอบแทน 1.55% ต่อปี ขาย21-28มิ.ย.
บลจ.บัวหลวง ออกตราสารหนี้ตปท. อายุ 6 เดือน คาดผลตอบแทน 1.55% ต่อปี ขาย 21-28 มิ.ย.นี้ 
21 มิ.ย. 2559

บริษัทหลักทรัพย์จัดการกองทุนรวมบัวหลวง จำกัด หรือ บลจ.บัวหลวง เปิดเผยว่า บริษัทออกกองทุนรวมบัวหลวงธนสารพลัส 23/16 (BP23/16) เน้นลงทุนในตราสารแห่งหนี้ต่างประเทศ อายุประมาณ 6 เดือน ประมาณการผลตอบแทน 1.55% ต่อปี โดยมีขนาดโครงการ 5,000 ล้านบาท เสนอขายหน่วยลงทุนให้กับประชาชนทั่วไปครั้งแรก (IPO) ระหว่างวันที่ 21-28 มิ.ย.59
สำหรับ BP23/16 เน้นลงทุนในตราสารแห่งหนี้ต่างประเทศ และหรือเงินฝากต่างประเทศ ไม่น้อยกว่า 80% ของ NAV โดยจะลงทุนในตราสารหนี้ภาครัฐ รัฐวิสาหกิจ สถาบันการเงิน และหรือภาคเอกชน ในระดับ Investment grade
ทั้งนี้ กองทุนดังกล่าวเหมาะสมกับเงินลงทุนของผู้ลงทุนที่ต้องการสร้างผลตอบแทนจากการลงทุนในตราสารแห่งหนี้ต่างประเทศ โดยเลือกลงทุนในตราสารหนี้ของกิจการที่มีความมั่นคง และมีศักยภาพในการให้ผลตอบแทนที่ดี อย่างไรก็ตาม เงินลงทุนที่จะนำมาลงทุนในกองทุนนี้ ควรเป็นเงินส่วนที่สามารถลงทุนได้ตามอายุกองทุน ลงทุนขั้นต่ำ 10,000 บาท ที่ราคาเสนอขาย 10 บาทต่อหน่วยลงทุน